Predkladacia správa

Návrh zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, sa predkladá do legislatívneho procesu mimo plánu legislatívnych úloh vlády. 

Ide o iniciatívny materiál, ktorý reaguje predovšetkým na poznatky a skúsenosti získané z doterajšej činnosti samosprávnych krajov s cieľom zvýšiť efektívnosť a racionálnosť fungovania tohto typu územnej samosprávy bez zásahu do koncepcie platného zákona. V tomto smere návrh zákona najmä zjednodušuje problematiku konania za samosprávny kraj v správnych (administratívnych) veciach, čo umožní rozhodovať o právnych pomeroch fyzických a právnických osôb v oblasti verejnej správy v mene samosprávneho kraja nielen jeho predsedovi, ale aj zamestnancom samosprávneho kraja. Taktiež sa ustanovuje horná hranica odmeny, ktorú možno udeliť poslancovi zastupiteľstva samosprávneho kraja krátkodobo uvoľnenému na výkon verejnej funkcie v kalendárnom roku a ustanovenia o nezlučiteľnosti funkcie predsedu a poslanca zastupiteľstva samosprávneho kraja sa zosúlaďujú s príslušným ústavným zákonom. 

Návrh zákona nemá finančný, ekonomický, environmentálny vplyv ani vplyv na zamestnanosť a podnikateľské prostredie, a preto sa nevyhotovuje doložka o týchto vplyvoch. 

Vzhľadom na obsahové zameranie návrhu zákona nie je potrebné jeho prerokovanie v Rade hospodárskeho partnerstva a sociálneho partnerstva Slovenskej republiky. 

Navrhovaná zákonná úprava bola v mesiaci jún tohto roku predmetom pripomienkového konania, ktorého výsledky sú uvedené v osobitnej časti tohto materiálu. V tejto súvislosti je potrebné uviesť, že splnomocnenec vlády pre decentralizáciu verejnej správy vo svojom stanovisku upozorňuje, že navrhované riešenie pod bodmi 16 a 32 návrhu zákona týkajúce sa úpravy odmien poslancov zastupiteľstva samosprávneho kraja a členov komisií zastupiteľstva samosprávneho kraja, ktorí nie sú poslancami, nie je v súlade s princípom personálnej a fiskálnej suverenity samosprávy, ani s pripravovanou komunálnou reformou.  

Návrh zákona je upravený v zmysle záverov rokovania legislatívnej rady vlády z 23. augusta 2005.

Na rokovanie vlády sa návrh zákona predkladá s rozporom s ministerstvom výstavby a regionálneho rozvoja, ktorý je uvedený vo vyhlásení predkladateľa o rozpore.